ليه بيكدبوا فى الاعجاز العلمى والعلماء ببسلموا لما يعرفوا الحكم الفلانى وليه بيكدبوا على المسيحيين احيانا ليه فى سنة وشيعة وعلويين ورافضيين ووهابين ليه البخارى مقدس اووى عند الغالبية ليه الاختلاف فى حكم الردة والجمر ما تتريقش بس انا تعبت والله
مش هأتريق ، أنا في الأساس مش بأتريق على اللي بيسأل ، اللي بيتريق هو اللي بأتريق عليه فقط.  1- كون حد بيكذب = فهو كذاب ، بس باختصار.  حتى لو كانت نيته سليمة ، فدا لا يعني أنه شخص كويس ، قيسي على كده كل حاجة.  هل كون شخص كذب دا يساوي إن "الإسلام" كذب؟ ، لأ ، دا مش منطق بالطبع. 2- ليه في فرق وأحزاب؟ ، عشان دي طبيعة البشر ، أنهم بيختلفوا ، إذا كانوا اختلفوا في الله العظيم ، سبحانه وتعالى ، مش هيختلفوا في حاجات أقل؟  فعادي ، ربنا ما تعبدناش بالاختلاف ، لكن تعبدنا بالحق ، اللي نوصل له نعمل بيه. 3- البخاري مش مقدس كشخص ، البخاري اللي هو كتاب البخاري دا ، أجمعت الأمة أنه أصح كتاب بعد كتاب الله ، يعني عدى على كمّ هائل من النقاد والمنقحين ، وقالوا : الكتاب دا زي الفل ، زي بالظبط أي كتاب يشهد له علماء فن ما أنه عمدة في الباب بتاعه.  لما يقولوا : الكتاب الفلاني كتاب أساسي في الاقتصاد ، مثلًا ، هل دا تقديس؟  أبدًا ، لكنه اعتراف بمكانته العلمية. 4- حد الردة والرجم ، مافيهوش خلاف ولا حاجة ، دا بالإجماع ، اللي خالف فيه بعض الجهلة المعاصرين بس. وعمومًا كنصيحة تأسيسية :  ما تدوريش في مواطن الخلاف ، قبل ما تثبتي رجلك في الأساس ، وبعدها تدوري ، البحار الصغير لو دخل وسط الموج يهلك ويغرق هو والمركب بتاعته ، ودا اللي مخليكي تعبانة دلوقتي.